作者:韓愈
標題:孟生詩
內容:孟生江海士，古貌又古心。嘗讀古人書，謂言古猶今。作詩三百首，窅默咸池音。騎驢到京國，欲和燻風琴。豈識天子居，九重鬱沉沉。一門百夫守，無籍不可尋。晶光蕩相射，旗戟翩以森。遷延乍卻走，驚怪靡自任。舉頭看白日，泣涕下沾襟。朅來遊公卿，莫肯低華簪。諒非軒冕族，應對多差參。萍蓬風波急，桑榆日月侵。奈何從進士，此路轉嶇嶔。異質忌處群，孤芳難寄林。誰憐松桂性，競愛桃李陰。朝悲辭樹葉，夕感歸巢禽。顧我多慷慨，窮簷時見臨。清宵靜相對，發白聆苦吟。採蘭起幽念，眇然望東南。秦吳修且阻，兩地無數金。我論徐方牧，好古天下欽。竹實鳳所食，德馨神所歆。求觀眾丘小，必上泰山岑。求觀眾流細，必泛滄溟深。子其聽我言，可以當所箴。既獲則思返，無為久滯淫。卞和試三獻，期子在秋砧。